Úradný vestník L 153 , 11/06/1997 S. 0004 - 0005



Spoločná pozícia z 2. júna 1997 definovaná Radou na základe článku J.2 Zmluvy o Európskej únii, týkajúca sa Albánska (97/357/SZBP) RADA EURÓPSKEJ ÚNIE, so zreteľom na Zmluvu o Európskej únii, a najmä jej článok J.2, keďže Albánsko je zahrnuté do regionálneho prístupu, ktorý Rada definuje vo svojich záveroch z 26. februára 1996; odvolávajúc sa na Dohodu medzi Európskym hospodárskym spoločenstvom a Albánskou republikou o obchode a komerčnej a ekonomickej spolupráci [1]; keďže Rada dňa 24. marca 1997 znovu potvrdila odhodlanie únie hrať významnú úlohu v rámci pomoci Albánsku s návratom k politickej a ekonomickej stabilite; keďže Rada rozhodla, že únia bude spolupracovať v medziach koordinačného rámca Organizácie pre bezpečnosť a spoluprácu v Európe (OBSE); keďže Stála rada OBSE v Európe rozhodla dňa 27. marca 1997 o zriadení prítomnosti OBSE v Albánsku; keďže Bezpečnostná Rada Organizácie Spojených národov vo svojej rezolúcii 1101 z 28. marca 1997 uvítala ponuku niektorých štátov zriadiť v Albánsku dočasnú a obmedzenú mnohonárodnú jednotku ozbrojenej ochrany; keďže mnohonárodná jednotka ozbrojenej ochrany (MNOJ) už pôsobí; keďže Rada dňa 29. apríla 1997 vyjadrila svoju podporu úsilia, ktoré uskutočňuje Západoeurópska únia (ZEÚ) a Rada Európy, prispieť k opätovnému zriadeniu životaschopného policajného zboru v Albánsku, DEFINUJE TÚTO SPOLOČNÚ POZÍCIU: Článok 1 Európska únia pomôže Albánsku, v medziach koordinačného rámca OBSE, prostredníctvom jej vlastnej akcie a prítomnosti priamo na mieste, podporiť demokratický proces s návratom k politickej stabilite a vnútornej bezpečnosti, ako aj usporiadaním slobodných a spravodlivých volieb. Naďalej bude poskytovať humanitárnu pomoc a podporovať ekonomické reformy. V tomto kontexte únia koordinuje činnosť s ďalšími medzinárodnými organizáciami, vrátane ZEÚ a Rady Európy. Únia koordinuje činnosť s mnohonárodnou jednotkou ozbrojenej ochrany, aby sa dosiahlo bezpečné a promptné poskytovanie humanitárnej pomoci a pomohlo vytvoriť bezpečné prostredie pre misie medzinárodných organizácií v Albánsku. Článok 2 Rada berie na vedomie, že Komisia, v mene Európskeho spoločenstva: - reaguje na bezprostredné potreby albánskeho ľudu, pričom dodáva potraviny a lieky prostredníctvom Humanitárneho úradu Európskeho spoločenstva, - zvažuje zameranie pomoci Phare na oblasti, ktoré priamo súvisia s konsolidáciou demokracie, opätovným spustením ekonomickej aktivity a posilnením verejnej správy v Albánsku, - koordinuje poskytovanie finančnej pomoci s medzinárodnými finančnými inštitúciami, - je pripravená prispieť na iniciatívu ZEÚ a Rady Európy, v rámci mandátu pre Mnohonárodnú poradnú policajnú zložku, zameranú na opätovné zriadenie životaschopného albánskeho policajného zboru, - je pripravená poskytnúť podporu aktivít pomoci OBSE a jej monitorovaniu pri voľbách. Článok 3 Únia je pripravená pomáhať pri usporiadaní skorých, slobodných a spravodlivých volieb do parlamentu, najmä prostredníctvom monitorovania. Pripisuje zvláštny význam úlohe slobodných albánskych masmédií v rámci predvolebného informačného úsilia. V tomto kontexte únia podľa možnosti čo najskôr rozhodne o opatreniach, pokiaľ ide o jej príspevok. Článok 4 Únia je pripravená vo vhodnom čase a za vhodných okolností zvážiť zvolanie medzinárodnej konferencie o Albánsku, k účasti na ktorej budú vyzvané medzinárodné finančné inštitúcie, OBSE, Organizácia Spojených národov ako aj tretie krajiny. Článok 5 Táto spoločná pozícia nadobúda účinnosť v deň jej prijatia. Článok 6 Táto spoločná pozícia sa uverejní v úradnom vestníku. V Luxemburgu 2. júna 1997 Za Radu Predseda H. Van Mierlo [1] Ú. v. ES L 343, 25.11.1992, s. 2. --------------------------------------------------